சூழலியலாளர்கள் மட்டுமல்ல மதுரை நந்தினி போன்ற மது விலக்கிறகு எதிரான போராளிகளும் சிறைக்கு வெளியே இருக்க முடிவதில்லை. மதுவிலக்குக் கோரும் தொடர் போராட்டத்தை, தந்தை ஆனந்தன் துணையுடன் நடத்திவரும் நந்தினி கைதுக் கணக்கை, செஞ்சுரியில் சேர்க்கும் விதமாகக் கடந்த மாதம் 24-ம் தேதி, மீண்டும் போலீஸ் கைது செய்தது. மதுவிலக்கு அமல், வாக்குச்சீட்டு முறையில் தேர்தல் போன்ற கோரிக்கையுடன், பிரதமர் வீடு முன்பாக போராட்டம் நடத்த தந்தையுடன் கிளம்பியவரை, மதுரை புதூர் போலீஸ் இன்ஸ்பெக்டர் பாலசுந்தரம் கைது செய்தார். அதேபோல், தூத்துக்குடி கலவரத்துக்குக் காரணம் என்று கூறி, மக்கள் உரிமை பாதுகாப்பு மைய ஒருங்கிணைப்பாளரான மதுரை வழக்கறிஞர் வாஞ்சிநாதன் மற்றும் வழக்கறிஞர் அரிராகவன் உள்ளிட்ட 100 பேர் மீது வழக்கு... அரசின் 144 தடை உத்தரவை எந்த முன் அனுமதியும் பெறாமல் மீறியதோடு, போலீஸ் தடுப்புகளை சேதப்படுத்தினர், அரசு அதிகாரிகளை பணி செய்யவிடாமல் தடுத்ததோடு, அரசு வாகனங்களை எரித்து குற்றம் புரிந்தனர் என்று போலீஸார் வழக்குப் பதிவு செய்தனர். சென்னைக்கு வந்திருந்த வழக்கறிஞர் வாஞ்சிநாதனை, சென்னையிலேயே கைது செய்து மதுரைக்குக் கொண்டு சென்றனர். வாஞ்சிநாதன் மீதான (u/sec 147, 148, 188, 353, 506 (2) and sec. 3 TNPPDL Act) செக்‌ஷன்களுக்குக் குறைவில்லை. சேலம் டூ சென்னை எட்டுவழிச் சாலைத் (277.3 கி.மீ. தூரம்) திட்டத்தை எதிர்த்து நிலங்களை அரசுக்குத் தரமறுக்கும் விவசாயிகளுக்கு ஆதரவாக பல அரசியல் கட்சிகள் குரல் கொடுத்து வருகின்றன. நடிகர் மன்சூர் அலிகான், தமிழக வாழ்வுரிமைக் கட்சித் தலைவர் தி.வேல்முருகன், சூழலியலாளர் பியூஷ் மானுஷ், சமூக செயற்பாட்டாளர் வளர்மதி, ஆம் ஆத்மி வசீகரன், பூவுலகின் நண்பர்கள், மக்கள் சிவில் உரிமைக் கழகம், அறப்போர் இயக்கம் உள்ளிட்ட பல்வேறு சுற்றுச்சூழல் அமைப்புகள் கண்டனக்குரல் எழுப்பிய வகையில் சிறைவாசமும், செக்‌ஷன் நேசமும் கிடைத்தபடி இருக்கிறது. விவசாயிகள் கறுப்புகொடிகளை வீடுகளில் ஏற்றியதைப் படம் பிடித்த தமிழகச் செய்தியாளர்களும், கேரளச் செய்தியாளர்களும் போலீஸாரால் மிரட்டப்பட்டும், சிறை பிடிக்கப்பட்டும் அவதிப்பட்டனர். கடும் எதிர்ப்பு கிளம்பிய பின்னரே விடுவிக்கப் பட்டார்கள். அதே போல், விவசாயிகளைச் சந்தித்து ஆறுதல் கூறப்போன முன்னாள் சி.பி.எம்., எம்.எல்.ஏ., பாலபாரதி நேற்று (7.7.2018) கைதாகியிருக்கிறார். ஏற்கெனவே சி.பி.எம்.மில் முன்னாள் எம்.எல்.ஏ. டில்லிபாபு இதே விவகாரத்தில் கைதாகியுள்ளார். இன்று, கவிக்கோ மன்றத்தின் உரிமையாளரான 71 வயது முஸ்தபா மீது மயிலாப்பூர் போலீஸ் சப்-இன்ஸ்பெக்டர் பாலமுருகன் (426/18 U/s 34 (1)TNP act) வழக்குப் பதிவு செய்துள்ளார். தூத்துக்குடி துப்பாக்கிச்சூடு குறித்த கருத்தரங்கம் சென்னை கவிக்கோமன்றத்தில் நேற்று முந்தினம் நடைபெற்றதுதான் இதற்குக் காரணம் என்றெல்லாம் நம்மால் காரணம் சொல்லிக் கொண்டிருக்க முடியாது... 'கவிக்கோ மன்றம் முறைப்படி உரிமை பெற்று இயங்கவில்லை' என்று போலீஸ் சொல்கிற காரணத்தை மட்டும் கேட்போம்.